《送戴子厚赴张夔州之辟》
宋代·郭印

半世婆娑厌宦途，时危结绶计何迂。
非干避地游巫峡，且欲从军捍蜀都。
巴水秋深添别恨，金陵天近试雄图。
平心勿管风涛恶，阴有神明巨力扶。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。